Da der blev ringet 112 lørdag klokken 16.45 lød meldingen på brand i en emhætte, men da brandfolkene nåede frem, havde branden allerede bredt sig til tagkonstruktionen. Det fortæller indsatsleder ved Nordjyllands Beredskab Charlotte Egebak lidt før klokken 18. - Vi har fået den synlige ild bekæmpet, så nu er vi ved at efterslukke og lede efter, hvad der fortsat udvikler røg, siger hun. De første meldinger fra branden lød på, at branden havde bredt sig til to værelser, men det viste sig ikke at være tilfældet. Til gengæld er hele huset stærkt beskadiget af røg og sod fra branden. Familien, der selv anmeldte branden, kunne alle uskadte forlade huset, inden brandvæsenet kom til stedet.

Referat:
Et hus på Højen i Hjallerup har fået kraftige røg- og sodskader efter en brand, der blev antændt af en emhætte.